L-isem u s-suġġett tal-ktieb Il-proverbji ta' Salamun bin David sultan ta' Iżrael: biex jagħrfu l-bnedmin l-għerf u t-tagħlim, biex jifhmu kliem l-għaqal, biex jieħdu tagħlim tajjeb, skont il-ġustizzja, id-dritt u s-sewwa; biex jingħata d-dehen liċ-ċkejknin , l-għerf u l-għaqal liż-żgħażagħ. Jisma' wkoll l-għaref, u jżid l-għerf tiegħu, u min jifhem jitgħallem aktar, biex jifhem il-proverbji u t-tixbihat, u xi jgħidu l-għorrief u l-kliem mistur tagħhom. Il-biża' tal-Mulej hu l-bidu tal-għerf; l-għerf u t-tagħlim il-boloh imaqdruhom. Isma', ibni, kliem missierek, u twarrabx tagħlim ommok; dawn huma għalik kuruna sabiħa fuq rasek, u kullana ta' ġieħ madwar għonqok. Aħrab il-ħżiena Ibni, jekk iħajruk il-ħżiena, toqgħodx għalihom. Jekk jgħidulek, "Ejja magħna; nissajaw ħa nxerrdu d-dmija, nistaħbew ħa naħbtu għal min hu bla ħtija; nibilgħuhom bħal Art l-Imwiet, ħajjin u sħaħ, bħal dawk li jmorru fil-ħofra; nsibu kull ġid u għana, nimlew djarna bil-priża; itfa' xortik magħna, ikollna lkoll but wieħed." Ibni, tmurx magħhom fi triqthom, warrab riġlejk minn mogħdijiethom; għax riġlejhom għall-ħażen jiġbdu, u għat-tixrid tad-demm jgħaġġlu. Għalxejn tifrex ix-xibka, fejn kull għasfur jista' jaraha . Iżda dawn għal demmhom stess jissajjaw, u għalihom infushom jonsbu. Din hi x-xorti ta' min jistagħna bid-dnewwa, il-qligħ li jikseb ineħħilu ħajtu. Is-sejħa tal-għerf L-għerf jgħajjat fit-triqat, leħnu jgħolli fl-imsieraħ, isejjaħ fil-bidu ta' triq kollha storbju, ixandar fid-daħla ta' bibien il-belt: "Intom, boloh, kemm se ddumu tħobbu l-bluha? Kemm se jdumu l-insolenti jitgħaxxqu bl-insolenzi tagħhom, u l-boloh jobogħdu t-tagħlim? Agħtu widen għat-twiddib tiegħi; jien se nsawwab ħsibijieti fuqkom, se ngħarraf kliemi lilkom. Talli sejjaħtilkom, u intom ma ridtux tisimgħu, meddejt idejja lejkom, u ħadd ma ta kas; talli warrabtu fil-ġenb kull parir tiegħi, u xejn ma ridtu t-twiddib tiegħi; jien ukoll nidħak għall-ħsara tagħkom, nidħak bikom meta jaqbadkom il-biża'; meta jaqa' fuqkom bħal tempesta l-biża', u bħal riefnu tiġi fuqkom il-ħsara, meta l-hemm u d-dwejjaq jaħkmukom. Imbagħad isejħuli, imma jien ma nweġibhomx; ifittxuni, imma ma jsibunix . Għax huma t-tagħlim jobogħduh, u l-biża' tal-Mulej ma jriduhx; għax il-pariri tiegħi ma laqgħuhomx, u maqdru t-twiddib kollu tiegħi. Mela ħa jieklu frott għemilhom , u jixbgħu bl-għemejjel tagħhom. L-ebusija ta' moħħhom nieqes toqtolhom, u l-bruda tal-boloh teqridhom. Imma min jisma' lili jgħix moħħu mistrieħ, bla ebda tfixkil, bla biża' tal-ħsara."